Balʉa na bhisi
gba Polo pɨ omabhuka na gʉdhʉ na
Tesalonike
Eli na kalanʉ
Lɨ nadje lɨo de-e pɨndjɨ nago gba Kilisito adʉ lɨe agbe tolo bhʉ́ Dadjua gba Ebhe na Tesalonike-e, Polo atsia aye balʉa na bhisi gba e ɨnde-e pɨndjɨ nabhuka ɨnde me ekpɨ́ nago gba ngámá-a akolo. Anɨ atsia apa me a mo-o ade, do anɨ de-e, kala nago ka Kilisito-o, engʉ́ nasisiti di ne bhe nato mbolo lɨ okpála-a, ɨnde ayíe ka kpála na tsʉlʉtsʉlʉ u aꞌɨ me «Bhʉlʉ yala» adʉ́ naali ané mane (2:3). Kpála ango-o adʉ́ nagʉ Kilisito.
Polo ngapa pɨ okpála ɨ ngatanga balʉa ɨnde-e me, u lʉ bha kpekpeke bhʉ́ nabhuka, abana okpekpeke da ’ngʉ́ ne olɨkabhu dʉ bha pɨ-ie, u dʉ bha namene kulu ngʉbula nasia mʉkobho maka lɨ Polo ne obɨ e ngamemene lɨe-o, amba u dʉ ne ’ndjá bua ne namene bádha ’ngʉ́.
Ongbengbe ongʉ́ ɨnde bhʉ́ bhuku ɨnde-e ngae ɨnde:
Eli na kalanʉ 1:1-2
Natoko ne nadhɵgɵ 1:3-12
Lɨ́lɨ pɨndjɨ nago gba Kilisito 2:1-17
Engʉ́ ɨnde a ayo ngʉbula mʉkobho gba makilisito 3:1-15
Eli na soso 3:16-18
1
Polo ne obɨ e yi omabhuka na gʉdhʉ na Tesalonike mayi
1 Ngayi omabhuka na Dadjua gba ’Dyɨ nɨ́ Ebhe di ne Ngámá gba nɨ́ Yesu Kilisito na gʉdhʉ na Tesalonike-e, ya yi yi mayi. Ma aye balʉa ɨnde-e ngama Polo, bhʉ́ dabɨlɨ bini ne Silivano di ne Timoté. 2 A ayo me bádha bhʉ́ ’bu ne guo ’ngʉ́ gba ’Dyɨ nɨ́ Ebhe di ne Ngámá gba nɨ́ Yesu Kilisito-o dʉ ne yi bhʉ́ dabɨlɨ bini.
Polo agie heni pɨ Ebhe, anɨ atsia ato masi bhʉ́ omabhuka
3 A ayo me ya gie heni pɨ Ebhe ndʉ ’kpɨ́ hana ngʉbula yi ondaise ya. A la bhadi ndjɨndjɨ me ya mene moko, anga nabhuka gba yi-e nganʉ ne kalanʉ naali. La di-e, mʉkʉnda lɨ ndʉ yi hana nde ne e sʉnda yi-e nganʉ ne kalanʉ. 4 Kaka-a, ya ngapa ’ngʉ́ gba yi-e ne gindaginda bhʉ́ oDadjua gba Ebhe kabula kekele di ne nabhuka gba yi, abana u ngato mbolo lɨ yi lɨe di ne yi ngazʉ lɨkabhu lɨe ne ndʉ kpadjɨ hana-o.
5 Bhobhomʉ-o ngasuno me Ebhe ngakodho ’ngʉ́ ngbingbili. Padhá de, anga ka olɨkabhu ɨnde yi ngazʉ e-e, Ebhe aú me yi atɨ ne nalɨ bhʉ́ Naʉ gba nɨ ɨnde yi ngazʉ lɨkabhu ngʉ́ e ko. 6 Lɨ Ebhe nde lɨe ne ngbili kpála-a , anɨ agíe olɨkabhu pɨ okpála ɨnde ɨ ngaha lɨkabhu pɨ yi ko. 7 La di-e, anɨ ahá guo ’ngʉ́ pɨ yi okpála ɨnde ngadje lɨkabhu, anɨ tsia há di guo ’ngʉ́ pɨ ya. Anɨ améne ongʉ́ bhomʉ-o lɨ ’kpɨ́ lɨ Ngámá gba nɨ́ Yesu ayíe lɨe abhʉ́lá, anɨ tsia gó bhʉ́ dabɨlɨ bini ne oandjelu na angu gba e-o. 8 Anɨ agó bhʉ́ dɨngɨdhɨ djua ngʉbula naꞌo ’ngʉ́ pɨ́ okpála ɨnde ɨ kʉnda nambɨla Ebhe de, ɨnde ngayala di nazɨba Bádha Ngali gba Ngámá gba nɨ́ Yesu-o. 9 Makalá na siti ’ngʉ́ gba uo-o, adʉ́ lɨkabhu na dʉdʉma, lɨ bɨlɨ ɨnde u adʉ́ lɨe de Ngámá Yesu ne Naʉ na sangu di ne angu gba e tsutsu-o. 10 Engʉ́ ango-o akódho ’kpɨ́ lɨ ’kpɨ́ anɨ agó lɨe ngʉbula me ndʉ okpála gba nɨ hana ɨnde abhuka nɨ-e, dhɵgɵ nɨ, amba u toko di nɨ. Ngayi di-e, yi adʉ́ bhʉ́ ká okpála bhomʉ. Padhá de, anga yi abhuka ngali ɨnde ya akpokpo e pɨ yi-o.
11 Kaka-a, ya di ngayo Ebhe ndʉ ’kpɨ́ hana ngʉbula yi me Ebhe gba nɨ́-e mene me yi dhʉkʉ lɨ lele maka anɨ aꞌɨ yi lɨe-o. Ya ngayo ka anɨ me bhʉ́ angu gba anɨ-e, anɨ ha angu pɨ yi ngʉ́ namene obabadha kulu ɨnde yi akʉnda namene e akólo lɨ soso, kabula nabhuka gba yi bhʉ́ Yesu-o. 12 Ya la di ngayo Ebhe ngʉbula me, okpála dhɵgɵ ’lɨ Ngámá gba nɨ́ Yesu kabula yi, amba u dhɵgɵ di yi kabula anɨ. Bhobhomʉ-o améne lɨe ka bádha bhʉ́ ’bu ɨnde lɨ ’Dyɨ nɨ́ Ebhe di ne Ngámá gba nɨ́ Yesu Kilisito asuno e pɨ yi-o.